ഇരുട്ടില് ഉറപ്പിച്ച വഞ്ചന അവിശുദ്ധകച്ചവടത്തിന്റെ താക്കോല് കൈമാറ്റം നടന്നത് ബുധന് അര്ധരാത്രി തിരുവനന്തപുരം കേരളത്തിന്റെ പൊതുതാല്പ്പര്യം അവഗണിച്ചാണ് കേന്ദ്രസര്ക്കാര് തിരുവനന്തപുരം അന്താരാഷ്ട്ര വിമാനത്താവളം അദാനിക്ക് അടിയറവച്ചത്. ബുധന് അര്ധരാത്രി ഈ അവിശുദ്ധകച്ചവടത്തിന്റെ താക്കോല് കൈമാറ്റവും നടന്നു. സംസ്ഥാനത്തിന് മുഖ്യപങ്കാളിത്തമുള്ള പ്രത്യേകോദ്ദേശ്യ സ്ഥാപനത്തിന് എസ്പിവി നടത്തിപ്പ് നല്കണമെന്നായിരുന്നു കേരളത്തിന്റെ ആവശ്യം. ലേലത്തില് സ്വകാര്യ കമ്ബനി നല്കുന്ന അതേതുക നല്കാനും തയ്യാറായിരുന്നു. 2003മുതല് കേന്ദ്രം നടത്തിപ്പ് കൈമാറ്റത്തെക്കുറിച്ച് ആലോചിക്കുന്നുണ്ട്. അന്നുമുതല് കൈമാറുമ്ബോള് വിമാനത്താവള വികസനത്തിന് നല്കിയ സംഭാവന പരിഗണിച്ച് സംസ്ഥാനത്തിന് പ്രഥമപരിഗണന നല്കാമെന്ന ഉറപ്പും ലഭിച്ചിരുന്നു. കൊച്ചി, കണ്ണൂര് വിമാനത്താവളം ലാഭകരമായി നടത്തുന്നതിന്റെ അനുഭവജ്ഞാനവും കേരളത്തിന് മുന്തൂക്കം നല്കിയിരുന്നു. എന്നാല്, ഇതൊന്നും പരിഗണിക്കാതെയാണ് ഒരു അനുഭവജ്ഞാനവുമില്ലാത്ത കമ്ബനിക്ക് എല്ലാം വിറ്റുതുലച്ചത്. വിമാനത്താവളത്തിന്റെ ഭൂവിസ്തൃതി 636.57 ഏക്കറാണ്. ഇതില് 258.06 ഏക്കര് തിരുവിതാംകൂര് ഭരണാധികാരികള് നല്കിയതാണ്. തുടര്വികസനത്തിന് സംസ്ഥാനസര്ക്കാര് 32.56 ഏക്കര് നല്കി. ഒപ്പം 250 കോടി രൂപ മതിപ്പുവിലയില് 18 ഏക്കര് ഏറ്റെടുക്കാനുള്ള നടപടിയും ആരംഭിച്ചു. ഭൂമിവില എസ്പിവിയില് സംസ്ഥാനത്തിന്റെ ഓഹരിയായി കണക്കാക്കാനും വ്യവസ്ഥയുണ്ടായിരുന്നു. ഇതൊന്നും പരിഗണിക്കാതെയാണ് ഈ ഇരുട്ടത്തെ കച്ചവടം. യാത്രക്കാരെ വെറുപ്പിച്ചകറ്റി അദാനിക്ക് പരവതാനി യൂസര്ഫീസ് അടക്കമുള്ളവ കൊണ്ടുവന്ന് ജനങ്ങളെ പരമാവധി വെറുപ്പിച്ചകറ്റിയാണ് തിരുവനന്തപുരം അന്താരാഷ്ട്ര വിമാനത്താവളം അദാനിക്ക് കൈമാറാനുള്ള പദ്ധതി കേന്ദ്രം ഒരുക്കിയത്. വിദേശ യാത്രികര്ക്ക് 1250ഉം ആഭ്യന്തരത്തിന് 600 രൂപയുമാണ് യൂസര് ഫീസ്. 2011 മുതല് ഇതുണ്ട്. 200 കോടിയുടെ വികസനത്തിന്റെ പേരിലായിരുന്നു ഈ കൊള്ള. മൂന്നിരട്ടി പിരിച്ചിട്ടും നിര്ത്തിയില്ല. എ ന്നാല്, ആഭ്യന്തര ടെര്മിനലിന്റെ വികസനത്തിന് ഒരു രൂപ പോലും ചെലവഴിച്ചതുമില്ല. വികസനമില്ലായ്മയും കൊള്ളയും യാത്രക്കാരെ തിരുവനന്തപുരത്ത് നിന്നകറ്റി. കരിപ്പൂര്, കൊച്ചി, കണ്ണൂര് അടക്കമുള്ളിടത്ത് യൂസര് ഫീസില്ലാത്തതിനാല് പലരും യാത്ര അങ്ങോട്ടേക്ക് മാറ്റി. ആവശ്യത്തിന് ആഭ്യന്തര സര്വീസ് ഉറപ്പാക്കാതെ നഷ്ടം ഉയര്ത്താന് എയര്പോര്ട്ട് അതോറിറ്റി നന്നായി പരിശ്രമിക്കുകയും ചെയ്തു. കൊച്ചിചെന്നൈ ശരാശരി 3000 രൂപയാണ് ടിക്കറ്റ്. എന്നാല്, തിരുവനന്തപുരംചെന്നൈ 4500 രൂപയാകും. ഇതോടെ കുടുംബയാത്രക്കാര്ക്ക് കൊച്ചി മതിയെന്നായി. ഈ കെടുകാര്യസ്ഥത സ്വകാര്യവല്ക്കരണത്തിനുള്ള സാഹചര്യം സൃഷ്ടിച്ചു. അദാനി എത്തുന്നതോടെ ജീവനക്കാരാണ് കൂടുതല് കഷ്ടത്തിലാകുന്നത്. കേന്ദ്ര സര്ക്കാരുമായുള്ള കരാറില് 336 ജീവനക്കാരുടെ മൂന്നുവര്ഷത്തെ ശമ്ബളം എയര്പോര്ട്ട് അതോറിറ്റി ഓഫ് ഇന്ത്യ നല്കണം എന്നാണ്. അതുകഴിഞ്ഞാല് ഇവരെ നിലനിര്ത്തേണ്ട ബാധ്യത സ്വകാര്യ ഗ്രൂപ്പിനില്ല. ശേഷം ഇവരെ എന്തുചെയ്യുമെന്ന് അതോറിറ്റി വ്യക്തമാക്കിയിട്ടുമില്ല. അദാനിക്ക് വിമാനത്താവളം കൈമാറുന്നതിനെതിരെയുള്ള സംസ്ഥാന സര്ക്കാരിന്റെ ഹര്ജി ഹൈക്കോടതി തള്ളിയെങ്കിലും സുപ്രീംകോടതിയില് അപ്പീല് നല്കിയിട്ടുണ്ട്. തിരുവനന്തപുരം വിമാനത്താവള ആക്ഷന് കൗണ്സിലിന്റെ ഹര്ജിയുമുണ്ട്. ഇത് നിലനില്ക്കെയാണ് ഈ കച്ചവടം.